*Likumprojekts*

**Piesārņojuma novēršanas likums**

**I nodaļa**

**Vispārīgie noteikumi**

**1.pants. Likumā lietotie termini**

1) **augsne** **–** zemes garozas virsējais slānis, kas atrodas starp pamatiezi un zemes virsmu un ir veidots no minerāldaļiņām, organiskām vielām, ūdens, gaisa un dzīviem organismiem;

2) **atļauja –** Valsts vides dienesta (turpmāk – Dienests) izdots administratīvs akts, kas atļauj operatoram veikt piesārņojošu darbību objektā, nodrošinot objekta vai tās daļas darbības atbilstību vides aizsardzību regulējošajos normatīvajos aktos un šajā administratīvajā aktā noteiktajām prasībām;

3) **būtiska darbības izmaiņa** **–** izmaiņas objektā vai iekārtā vai tā darbībā, tai skaitā, objekta vai iekārtas paplašināšana vai piesārņojošās darbības veida maiņa, kas var būtiski nelabvēlīgi ietekmēt cilvēku veselību vai vidi vai kas var ietekmēt emisiju robežvērtības, kuru ievērošana jānodrošina attiecīgā objekta operatoram;

4) **C reģistrācija** – Dienesta veikta C kategorijas piesārņojošas darbības reģistrācija vai reģistrācija un lēmuma izsniegšana, kas ļauj operatoram veikt piesārņojošu darbību objektā, nodrošinot objekta vai tā daļas atbilstību vides aizsardzības prasībām;

5) **emisija** **–** tieša vai netieša vielu, vibrācijas, siltuma, smaku vai trokšņa izplūde no punktveida vai difūza avota gaisā, ūdenī vai zemē;

6) **emisijas robežvērtība** **–** maksimālais emitētās vielas daudzums vai citi noteiktos parametros izteikti faktori (koncentrācija vai emisijas līmenis), kurus nedrīkst pārsniegt noteiktā laika periodā vai periodos vai kurus nedrīkst pārsniegt objekta normālas darbības apstākļos;

7) **labākie pieejamie tehniskie paņēmieni** **–** visefektīvākais un progresīvākais tehnoloģiju un ekspluatācijas metožu izstrādes kopums, kurā parādīta konkrēto metožu faktiskā piemērotība, lai novērstu un **–** gadījumos, kad novēršana nav iespējama, **–** samazinātu emisiju un ietekmi uz vidi kopumā, un tie paredzēti, lai noteiktu pamatprincipus emisijas limitu aprēķināšanai. Labākie pieejamie tehniskie paņēmieni ir:

a) tehniskie paņēmieni **–** ietver lietojamo tehnoloģiju un veidu, kādā objekts ir projektēts, uzbūvēts, uzturēts, darbināts vai demontēts;

b) pieejamie tehniskie paņēmieni **–** tehniskie paņēmieni, kas ir ekonomiski un tehniski pamatoti un neatkarīgi no tā, vai tie iepriekš lietoti vai ieviesti ražošanā Latvijā, tos ir iespējams ieviest noteiktā rūpniecības nozarē, ņemot vērā attiecīgās izmaksas un priekšrocības;

c) labākie tehniskie paņēmieni **–** ietver tādas tehnoloģijas un metodes, kuras izmantojot iespējams nodrošināt augstāku vides aizsardzības līmeni kopumā;

8)**ar labākajiem pieejamiem tehniskajiem paņēmieniem saistītais emisijas līmenis** **–** tāds emisijas līmenis, kas sasniegts parastos objekta ekspluatācijas apstākļos, izmantojot labākos pieejamos tehniskos paņēmienus, kuri ietverti secinājumos par labākajiem pieejamiem tehniskajiem paņēmieniem un kas izteikts kā vidējais rādītājs konkrētā laikposmā atbilstoši noteiktiem atsauces nosacījumiem;

9) **objekts –** stacionāra tehniska vienība, kurā tiek veikta viena vai vairākas A, B vai C kategorijas piesārņojošas darbības, kā arī citas ar objekta pamatdarbību tieši tehniski saistītas darbības, kas ietekmē emisiju vai piesārņojumu un tiek veiktas ar objekta darbību saistītā teritorijā. Objektā var tikt darbinātas viena vai vairākas iekārtas;

10) **operators** **–** privātpersona, atvasināta publiska persona, tiešās vai pastarpinātās pārvaldes iestāde, kura veic piesārņojošo darbību objektā vai ir atbildīga par šādas darbības veikšanu vai kurai ir noteicošā ekonomiskā ietekme uz attiecīgās piesārņojošās darbības tehnisko izpildījumu;

11) **piesārņojoša darbība** **–** augsnes, zemes dzīļu, ūdens, gaisa, iekārtu, un objektu izmantošana, kas var radīt piesārņojumu;

12) **piesārņojums** **–** cilvēka rīcības izraisīta emisija gaisā, ūdenī vai zemē, kam var būt kaitīga ietekme uz cilvēku veselību vai vidi un kas var radīt kaitējumu īpašumam vai ietekmēt dabas resursu izmantošanu un cita veida likumīgu vides izmantošanu;

13) **secinājumi par labākajiem pieejamiem tehniskajiem paņēmieniem –** rūpniecības nozarei vai piesārņojošai darbībai Eiropas Komisijas (turpmāk – Komisija) noteikto labāko pieejamo tehnisko paņēmienu apraksts, kā arī ar labākajiem pieejamiem tehniskajiem paņēmieniem saistītie emisiju līmeņi, izejvielu patēriņa līmeņi, piesārņojošas darbības uzraudzība un uz piesārņojošu darbību attiecināmi vietas sanācijas pasākumi;

14) **tehnoloģija** **–** tehnisku metožu un paņēmienu kopums, kas ietver patentu, preču zīmju, licenču, tehnisko izstrādņu, kā arī speciālas tehnikas un aprīkojuma izmantošanu, lai sasniegtu noteiktu mērķi vai rezultātu;

15) **vides troksnis** **–** nevēlams vai kaitīgs cilvēka darbības radīts āra troksnis, ieskaitot troksni, ko izraisa transportlīdzekļi, ceļu satiksme, dzelzceļa satiksme, gaisa satiksme un kas rodas šajā likumā definēto objektu un iekārtu darbības rezultātā, bet nav attiecināms uz sabiedrisko kārtību un drošību.

**2. pants. Likuma mērķis**

Likuma mērķis ir ierobežot operatora radīto piesārņojumu, novērst vai samazināt piesārņojuma nodarīto kaitējumu videi, cilvēka veselībai vai īpašumam, kā arī novērst kaitējuma radītās sekas. Gadījumos, kad operatora radītā piesārņojuma novēršana nav iespējama – samazināt emisijas gaisā, ūdenī un zemē, kā arī novērst atkritumu rašanos, lai sasniegtu augstu vides aizsardzības līmeni kopumā.

**3. pants. Likuma darbības joma**

Likums nosaka operatoram saistošās prasības piesārņojuma novēršanas jomā.

**4.pants. Kontrole un informācijas sniegšana**

(1) Likumā noteikto prasību kontroli īsteno Dienests, izņemot vides trokšņa prasību ievērošanas kontroli, kuru īsteno Veselības inspekcija.

(2) Ministru kabinets nosaka prasības piesārņojošo darbību objektu inspicēšanas plānam, tā izstrādes nosacījumus, saturu, termiņus un pārskatīšanas kārtību.

(3) Ministru kabinets nosaka prasības par informācijas sniegšanu sabiedrībai, kā arī Eiropas Savienības un starptautiskajām institūcijām.

**II nodaļa**

**Vispārīgās prasības piesārņojošo darbību veikšanai**

**5. pants. Vispārīgās prasības**

(1) Operatoram, veicot piesārņojošu darbību, ir pienākums:

1) saņemt atļauju A vai B kategorijas piesārņojošas darbības veikšanai vai pieteikt C kategorijas piesārņojošas darbības reģistrāciju;

2) ievērot noteiktu piesārņojošu vielu limitus, kas noteikti atļaujā vai C reģistrācijā;

3) efektīvi izmantot enerģiju;

4) novērst atkritumu rašanos saskaņā ar atkritumu apsaimniekošanas jomas tiesību aktu prasībām;

5) gadījumos, kad atkritumi rodas, tos prioritārā secībā un saskaņā ar atkritumu apsaimniekošanas tiesību aktiem sagatavot atkārtotai izmantošanai, pārstrādāt vai reģenerēt vai gadījumos, kad tas tehniski un ekonomiski nav iespējams, apglabāt tā, lai tiktu novērsta vai samazināta ietekme uz vidi;

6) veikt pasākumus negadījumu un avāriju novēršanai un to seku ierobežošanai;

7) veikt savas piesārņojošās darbības monitoringu un sniegt informāciju Valsts vides dienestam un valsts sabiedrībai ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – Centrs);

8) novērtēt savas piesārņojošās darbības ietekmi uz vidi un saņemt atzinumu par paredzētās darbības akceptu – gadījumos, kad piesārņojošai darbībai saskaņā ar normatīvajiem aktiem ir nepieciešams ietekmes uz vidi novērtējums;

9) izstrādāt rūpniecisko avāriju novēršanas programmu vai drošības pārskatu un objekta civilās aizsardzības plānu, kas paredzētu un nodrošinātu nepieciešamos rūpniecisko avāriju risku samazināšana pasākumus;

10) novērtēt paredzēto tehnoloģiju, paņēmienu un pasākumu alternatīvas.

(2) Operators pēc objekta darbības pilnīgas izbeigšanas veic pasākumus piesārņojuma riska novēršanai un objekta atrašanās vietas sakārtošanai atbilstošā stāvoklī.

**6. pants. Piesardzības pasākumi**

Operators veic nepieciešamos piesardzības pasākumus, lai novērstu vai, ja tas nav iespējams, samazinātu vides piesārņošanu vai tās risku, kā arī avāriju risku, tai skaitā:

1) visos piesārņojošas darbības posmos un procesos veic organizatoriskus pasākumus un izmanto pieejamos tehniskos līdzekļus;

2) ierobežo vai pārtrauc ražošanu vai citas darbības uz noteiktu laikposmu, ja tas nepieciešams, jo ir nelabvēlīgi meteoroloģiskie vai citi apstākļi piesārņojošas darbības teritorijā;

3) cenšas enerģijas ražošanai pēc iespējas izmantot atjaunojamo energoresursu tehnoloģijas, kas nerada emisijas, kā arī izvairās no atkritumu radīšanas vai ierobežo to radīšanu, visā vielu vai materiālu aprites ciklā izmantojot tādas metodes kā vielu un materiālu atkārtota lietošana un pārstrāde vai citas metodes;

4) izvairās no tādu ķīmisko vielu un maisījumu izmantošanas, kuru vietā ir iespējams izmantot aizstājējus, kas ir mazāk bīstami cilvēku dzīvībai, veselībai vai videi;

5) veic avāriju riska novērtēšanu un tādus pasākumus, kas nepieciešami, lai izvairītos no avārijām, bet avārijas gadījumā **–** samazinātu tās sekas.

**7. pants. Operatora pienākums nodrošināt darbiniekus ar nepiecieša­majām zināšanām**

(1) Operators pirms piesārņojošas darbības uzsākšanas vai būtiskas darbības izmaiņas apzina informāciju par tās iespējamo ietekmi uz cilvēku veselību un vidi. Operators ir atbildīgs par savas piesārņojošās darbības ietekmi uz cilvēka veselību un vidi.

(2) Operatora pienākums ir regulāri informēt un apmācīt darbiniekus par veicamo piesārņojošo darbību un tās iespējamo ietekmi uz vidi un cilvēka veselību, kā arī par rīcību negadījuma, avārijas vai avārijas draudu gadījumā un regulāri pārbaudīt darbinieku zināšanas.

**8. pants. Operatora un Dienesta rīcība normatīvo aktu vai atļauju prasību (nosacījumu) pārkāpumu gadījumos**

(1) Operators nekavējoties informē Dienestu šādos gadījumos:

1) ja ir pārkāptas vides aizsardzības normatīvajos aktos noteiktās prasības vai ir pārkāptas atļaujā noteiktās prasības un ir apdraudēta to turpmākā ievērošana;

2) ja ir radies cilvēku dzīvībai, veselībai vai videi bīstams piesārņojums vai pastāv šāda piesārņojuma rašanās draudi;

3) avārijas vai tās draudu rašanās gadījumā.

(2) Ja iestājas pirmajā daļā minētie apstākļi, operators rīkojas tā, lai atjaunotu objekta normālu darbību visīsākajā laikā un veic pasākumus, lai ierobežotu ietekmi uz vidi un novērstu turpmākus pārkāpumus vai piesārņojuma un avārijas rašanās iespējamību.

(3) Dienests uzdod operatoram veikt jebkurus papildpasākumus, kas ir nepieciešami, lai ierobežotu ietekmi uz vidi un novērstu turpmākus pārkāpumus vai piesārņojuma un avārijas rašanās iespējamību.

**9. pants. Piesārņojošas darbības uzsākšanas ierobežojumi**

Piesārņojošu darbību nedrīkst uzsākt, ja ir pārsniegti vai var tikt pārsniegti vides kvalitātes normatīvu robežlielumi noteiktam piesārņojuma veidam noteiktā teritorijā un ja attiecīgās darbības izraisītās emisijas var palielināt kopējo attiecīgā piesārņojuma daudzumu šajā teritorijā. Šādos gadījumos Dienests atļauju piesārņojošas darbības veikšanai neizsniedz, kā arī nereģistrē jaunas C kategorijas piesārņojošās darbības.

**10. pants. Emisijas limiti**

(1) Operatoram atbilstoši atļaujā vai C reģistrācijā noteiktajam ir pienākums savā darbībā ievērot atļaujā vai C reģistrācijā noteiktos emisijas limitus.

**(2) Emisijas limits**  ir  atļaujā vai C reģistrācijā noteiktais emitētās vielas daudzums vai citi noteiktos parametros izteikti faktori (koncentrācija vai emisijas līmenis), ko nedrīkst pārsniegt noteiktā laika periodā vai periodos  objekta normālas darbības apstākļos.

E**misijas limits** **tiek noteikts** **kā stingrākā vērtība no** **vides kvalitātes normatīviem, emisijas robežvērtībām vai** emisijas līmeņiem, kas saistīti ar labākajiem pieejamajiem tehniskajiem paņēmieniem un kas noteikti A kategorijas piesārņojošām darbībām.

(3) Emisijas robežvērtību nosaka vietā, kur piesārņojums izplūst no objekta. Koncentrācijas samazinājums, kas veidojas emisiju atšķaidīšanas rezultātā, robežvērtības noteikšanas brīdī netiek ņemts vērā.

(4) Vides kvalitātes normatīvus iedala ūdens, smaku un trokšņa robežlielumos un augsnes un gaisa kvalitātes robežlielumos un mērķlielumos. Tie noteikti normatīvajos aktos gaisa, ūdens un augsnes aizsardzības jomā, kā arī normatīvajos aktos par smaku un vides trokšņu ierobežošanu.

(5) Dienests atļaujā  vai C reģistrācijā nosaka prasības (nosacījumus), kas operatoram jāievēro, lai operatora veiktā piesārņojošā darbība atbilstu šī panta pirmajā un otrajā daļā noteiktajām prasībām. Dienests operatoram atļaujā vai C reģistrācijā nosaka prasības (nosacījumus), kas operatoram jāievēro, lai pakāpeniski nodrošinātu atbilstību attiecīgam gaisa kvalitātes mērķlielumam.

**11. pants. Stacionāro piesārņojuma avotu radītā gaisa piesārņojuma un smaku emisiju novērtēšana**

(1) Lai ierobežotu un kontrolētu gaisu piesārņojošo vielu emisiju un smakas no stacionāriem piesārņojuma avotiem, operators pirms plānotās piesārņojošas darbības uzsākšanas vai būtiskas darbības izmaiņas apzina informāciju par savas plānotās darbības radīto gaisa piesārņojumu un smaku emisiju un to ietekmi uz gaisa kvalitātes robežlielumu un smaku robežlielumu ievērošanu, kā arī nosaka maksimāli pieļaujamo emisiju no katra emisiju avota, izstrādājot emisijas limita projektu. Emisiju limita projekta ietvaros tiek noteikti pieļaujamie emisijas limiti.

(2) Ministru kabinets nosaka emisijas limita projekta saturu un tā izstrādes kārtību.

(3) Centrs pēc pieprasījuma sniedz operatoram informāciju par esošo gaisa piesārņojumu un datus par piesārņojuma izkliedei nelabvēlīgiem meteoroloģiskajiem apstākļiem piesārņojošās darbības iespējamajā ietekmes zonā par maksu saskaņā ar Ministru kabineta apstiprinātu maksas cenrādi.

**12. pants. Operatora veiktais monitorings**

(1) Operators nodrošina piesārņojošas darbības monitoringu teritorijā, kuru var ietekmēt piesārņojošā darbība un veic monitoringu saskaņā ar atļaujā vai vides aizsardzības jomas normatīvajos aktos noteiktu kārtību.

(2) Operators ir atbildīgs par monitoringa datu un sniegtās informācijas patiesumu un precizitāti un nodrošina, ka mērījumu veikšanas brīdī objekts vai iekārta darbojas normālos apstākļos. Mērījumos neņem vērā objekta vai iekārtas palaišanas un apturēšanas periodus.

(3) Emisiju mērījumus veic testēšanas laboratorijas, kas akreditētas nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai laboratorijas, kas akreditētas citās Eiropas Savienības dalībvalstīs vai Eiropas Ekonomikas zonas valstīs.

(4) A kategorijas piesārņojošas darbības operators pazemes ūdeņu monitoringu veic vismaz reizi piecos gados un augsnes monitoringu vismaz reizi 10 gados, ja vien atļaujā nav noteikts, ka, pamatojoties uz piesārņojuma draudu novērtējumu, monitorings veicams biežāk.

(5) Ja ir pamatotas aizdomas par operatoram noteikto emisiju limitu pārsniegumu, Dienests var pieprasīt operatoram veikt mērījumus, lai novērtētu piesārņojošās darbības ietekmi uz vidi.

(6) Ministru kabinets nosaka prasības operatora veiktajam monitoringam un nosaka vides aizsardzības oficiālās statistikas un piesārņojošās darbības pārskata veidlapas aizpildīšanas, iesniegšanas un pārbaudes kārtību.

**13. pants. Piesārņojošo vielu un izmešu pārneses reģistrs**

(1) Centrs ir kompetentā iestāde saskaņā ar Eiropas Parlamenta 2006.gada 18.janvāra Regulas Nr.166/2006 par Eiropas Piesārņojošo vielu un izmešu pārneses reģistra ieviešanu 2. pantu, 4. pantu, 7. pantu un III pielikumu.

(2) Centrs izveido un uztur piesārņojošo vielu reģistru, kurā apkopoti operatora veiktā monitoringa dati. Reģistra dati ir brīvi pieejami sabiedrībai.

**III nodaļa**

**Piesārņojošo darbību iedalījums, atļaujas un reģistrācija**

**14. pants. Piesārņojošu darbību iedalījums**

Piesārņojošās darbības iedala A, B un C kategorijā ņemot vērā piesārņojuma daudzumu un iedarbību vai risku, ko tas rada videi un cilvēku veselībai. Ministru kabinets nosaka A, B un C kategorijas piesārņojošo darbību sarakstus.

**15. pants. Atļauja A vai B kategorijas piesārņojošai darbībai un C kategorijas piesārņojošas darbības reģistrācija**

(1) Lai uzsāktu A vai B kategorijas darbību, kā arī būtisku darbības izmaiņu gadījumā, operators saņem atļauju, kurā noteiktas operatoram saistošas prasības (nosacījumi) piesārņojošas darbības veikšanai. Atļauju izdod Dienests piesārņojošai darbībai konkrētā ģeogrāfiskā vietā uz visu attiecīgā objekta darbības laiku.

(2) Lai saņemtu attiecīgas kategorijas atļauju, operators nosaka visus objektā veicamos piesārņojošo darbību veidus. Ja operators nevar noteikt piesārņojošās darbības kategoriju, operators vēršas Dienestā, kas sniedz atzinumu, kādas kategorijas darbību veic operators.

(3) Ja piesārņojošas darbības ir sadalītas vai emisija no vairāku operatoru objektiem, kuros veic piesārņojošu darbību, ietekmē vienu un to pašu teritoriju, nosakot piesārņojošas darbības atļaujas kategoriju, operators summē objektu jaudas vai saražotās produkcijas apjomu.

(4) Ja Dienests atļaujas izdošanas brīdī nevar pietiekami precīzi novērtēt un prognozēt piesārņojošas darbības ietekmi uz cilvēka veselību vai vidi, atļauju izsniedzot, tas var noteikt tās pārskatīšanas termiņu, kas nepārsniedz trīs gadus.

(5) Lai uzsāktu C kategorijas piesārņojošu darbību, kā arī būtisku darbības izmaiņu gadījumā, operators iesniedz iesniegumu Dienestā. Dienests reģistrē pieteikto C kategorijas piesārņojošo darbību**.**

(6) Iesniegumu A vai B kategorijas atļaujas saņemšanai vai C kategorijas reģistrācijai iesniedz elektroniski Dienesta informācijas sistēmā, izmantojot speciālu tiešsaistes formu, ja persona ir elektroniski identificējusies ar Valsts reģionālās attīstības aģentūras pārziņā esošu personas identifikācijas koplietošanas moduli.

(7) Dienesta un operatoru savstarpējā saziņa, turpmākas procesuālas darbības saistībā ar piesārņojošas darbības atļaujām vai C kategorijas reģistrāciju un dokumentu aprite tiek veikta elektroniski Dienesta informācijas sistēmā.

(8) Dienests savā tīmekļvietnē uztur un atjauno publiski pieejamus un bez maksas šādus reģistrus:

1) atļauju reģistru, kur pieejamas piesārņojošo darbību atļaujas;

2) C kategorijas piesārņojošo darbību reģistru.

(9) Ministru kabinets nosaka atļaujas iesnieguma iesniegšanas kārtību, iesniegumā atļaujas saņemšanai iekļaujamo informāciju, iesnieguma iesniegšanas termiņus, atbildīgās institūcijas, atļaujas izsniegšanas kārtību, atļaujas grozīšanas kārtību un nosacījumus, atļaujā iekļaujamo informāciju.

(10) Ministru kabinets nosaka C kategorijas piesārņojošas darbības iesnieguma iesniegšanas kārtību, iesniegumā iekļaujamo informāciju, iesnieguma iesniegšanas termiņus, reģistrācijas un grozīšanas kārtību un nosacījumus.

**16. pants. Atļaujas izdošanas un C kategorijas reģistrācijas termiņi**

(1) A kategorijas piesārņojošām darbībām atļauju izsniedz 90 dienu laikā no iesnieguma pieņemšanas brīža. Šajā termiņā neieskaita dienas, kurās operators sagatavo un iesniedz Dienesta pieprasīto informāciju. Uz laiku līdz tiek iesniegta pieprasītā informācija, atļaujas izsniegšanu aptur.

(2) B kategorijas piesārņojošām darbībām atļauju izsniedz 60 dienu laikā no iesnieguma pieņemšanas brīža. Šajā termiņā neieskaita dienas, kurās operators sagatavo un iesniedz Dienesta pieprasīto informāciju. Uz laiku līdz tiek iesniegta pieprasītā informācija, atļaujas izsniegšanu aptur. Ja piesārņojošajai darbībai rīko publisko apspriešanu, atļauju izsniedz 90 dienu laikā.

(3) C kategorijas piesārņojošas darbības reģistrē 14 darbdienu laikā no iesnieguma pieņemšanas brīža. Šajā termiņā neieskaita dienas, kurās operators sagatavo un iesniedz Dienesta pieprasīto informāciju. Uz laiku līdz tiek iesniegta pieprasītā informācija, reģistrāciju aptur.

**17. pants. Sabiedrības līdzdalība atļaujas izdošanas procesā**

(1) Lai nodrošinātu sabiedrības līdzdalību, operators sniedz informāciju par plānoto piesārņojošo darbību vai izmaiņām esošā piesārņojošā darbībā un sabiedrība Ministru kabineta noteiktajā termiņā var sniegt priekšlikumus.

(2) Lai sabiedrība varētu iesniegt priekšlikumus ar atļaujas izsniegšanu saistītajos jautājumos, Dienesta tīmekļvietnē ir pieejams operatora iesniegums atļaujas saņemšanai.

(3) Ja operatora iesniegums saskaņā ar normatīvajiem aktiem par informācijas atklātību ietver ierobežotas pieejamības informāciju, Dienests, pamatojoties uz operatora iesniegumu, pieņem lēmumu par atsevišķu iesnieguma sadaļu vai punktu ierobežotu pieejamību. Šis noteikums neattiecas uz informāciju par emisiju, kā arī par avāriju risku.

(4) Operators noteikti organizē publisko apspriešanu šādos gadījumos:

1) A kategorijas piesārņojošas darbības veikšanai vai būtiskām izmaiņām tajā;

2) atkritumu sadedzināšanas vai līdzsadedzināšanas piesārņojošai darbībai;

3) B kategorijas piesārņojošo darbību veikšanai vai būtiskām izmaiņām tajā, ja Dienests vai pašvaldība ir pieņēmusi lēmumu par publisko apspriešanu.

(5) Ministru kabinets nosaka sabiedrības līdzdalības kārtību, procedūras, termiņus un sniedzamo informāciju sabiedrībai atļaujas izdošanas procesā.

**18. pants. Valsts nodeva par atļaujas izdošanu un grozījumu veikšanu**

Par atļaujas izdošanu un tās grozījumu veikšanu maksājama valsts nodeva. Valsts nodevu neatmaksā, ja Dienests pieņem lēmumu par atteikumu izdot atļauju vai veikt grozījumus. Ministru kabinets nosaka valsts nodevas apmēru, samaksas kārtību un nosacījumus, kā arī atbrīvojumus no valsts nodevas samaksas.

**19. pants. Atteikums izdot atļauju vai reģistrēt C kategorijas piesārņojošo darbību**

(1) Dienests pieņem lēmumu par atteikumu izdot atļauju vai reģistrēt C kategorijas piesārņojošu darbību, ja iestājas viens vai vairāki šādi nosacījumi:

1) piesārņojošā darbība neatbilst vides aizsardzību regulējošajos normatīvajos aktos noteiktajām prasībām,

2) operators noteiktajā termiņā nesniedz visu papildus prasīto informāciju,

3) pieteiktā darbība neatbilst pašvaldības teritorijas plānojumā noteiktajai atļautajai teritorijas izmantošanai.

(2) Ja operators ir sniedzis maldinošu informāciju, apzināti pārkāpis vides aizsardzības prasības vai atļaujā noteiktās prasības, Dienests var atteikt izdot jaunu atļauju, veikt grozījumus atļaujā vai reģistrēt jaunu C kategorijas piesārņojošo darbību uz laiku, kas nepārsniedz divus gadus.

**20. pants. Atļaujas atcelšana, darbības svītrošana no C kategorijas piesārņojošo darbību reģistra**

Dienests atceļ izdoto atļauju vai svītro piesārņojošo darbību no C kategorijas piesārņojošo darbību reģistra, ja:

1) saņemta informācija no Latvijas Republikas Uzņēmumu reģistra par operatora likvidāciju;

2) triju gadu laikā no atļaujas spēkā stāšanās dienas vai C kategorijas reģistrācijas dienas operators nav uzsācis piesārņojošo darbību;

3) sniegta nepatiesa un maldinoša informācija;

4) operators ir izbeidzis piesārņojošo darbību un vieta ir atbilstoši sakārtota.

**IV nodaļa**

**Prasības piesārņojošas darbības veikšanai**

**21. pants. Piesārņojošo darbību veikšana objektos**

(1) A kategorijas piesārņojošas darbības veic stacionāros tehnoloģiskos objektos.

(2) B un C kategorijas piesārņojošas darbības parasti veic stacionāros tehnoloģiskos objektos. Izņēmuma gadījumos B un C kategorijas piesārņojošas darbības var veikt arī izmantojot pārvietojamas tehnoloģiskas iekārtas, kuras tiek darbinātas stacionāri un pirms kuru ekspluatācijas uzsākšanas operators novērtē un prognozē iekārtas radīto emisiju vai piesārņojumu teritorijai, kurā paredzēts darbināt attiecīgo iekārtu un kuru var ietekmēt piesārņojošā darbība. Dienests izdod atļauju piesārņojošai darbībai vai reģistrē C kategorijas piesārņojošo darbību pārvietojamas iekārtas darbināšanai konkrētā ģeogrāfiskā vietā.

(3) Lai objektā veiktu darbības, kas saistītas ar jaunu tehnoloģiju, metožu vai procesu testēšanu, operators pirms šādas darbības uzsākšanas par to paziņo Dienestam.

**22. pants. Piesārņojošas darbības veikšanas ierobežojumi**

(1) Ja piesārņojošu darbību veic teritorijā, kurā ir pārsniegti vai var tikt pārsniegti vides kvalitātes robežlielumi noteiktam piesārņojuma veidam:

1) operators veic pasākumus pakāpeniskai emisijas samazināšanai, lai panāktu atbilstību noteiktajam vides kvalitātes robežlielumam;

2) operators nedrīkst veikt būtiskas izmaiņas esošajā darbībā, ja tā var radīt emisijas, kas palielina kopējo attiecīgā piesārņojuma daudzumu šajā teritorijā. Šādā gadījumā Dienests neizsniedz atļauju būtiskai darbības izmaiņai.

3) veicot grozījumus operatoram izdotajā atļaujā, Dienests tajā iekļauj prasības attiecīgās emisijas samazināšanai.

(2) Ja par objekta radīto piesārņojumu regulāri tiek saņemtas pamatotas sūdzības (sūdzība uzskatāma par pamatotu, ja to apstiprina Dienesta veiktās pārbaudes rezultāti, kas fiksēti protokolā) vai pastāv risks, ka objekts var pārkāpt normatīvo aktu prasības/noteiktos emisiju limitus, Dienests var atļaujā izvirzīt stingrākas prasības piesārņojuma novēršanai un kontrolei.

(3) Piesārņojošu darbību aizliegts sadalīt vairākās daļās vai starp diviem vai vairākiem operatoriem, lai izvairītos no atbilstošas kategorijas atļaujas saņemšanas vai C kategorijas reģistrācijas.

**23. pants. A kategorijas piesārņojošās darbības un labākie pieejamie tehniskie paņēmieni**

(1) Veicot A kategorijas piesārņojošo darbību, operatoram jāizmanto labākie pieejamie tehniskie paņēmieni un jāievēro ar labākajiem pieejamiem tehniskajiem paņēmieniem saistītie emisijas līmeņi.

(2) Labākie pieejamie tehniskie paņēmieni noteikti Komisijas īstenošanas lēmumos par secinājumiem par labākajiem tehniskajiem paņēmieniem. Operators labākos pieejamos tehniskos paņēmienus ievieš četru gadu laikā no Komisijas īstenošanas lēmumu par secinājumiem par labākajiem tehniskajiem paņēmieniem publicēšanas Eiropas Savienības oficiālajā vēstnesī. Informācija par labākajiem pieejamiem tehniskajiem paņēmieniem pieejama Dienesta tīmekļvietnē.

(3) Ja attiecīgajai nozarei nav izdots Komisijas īstenošanas lēmums par secinājumiem par labākajiem tehniskajiem paņēmieniem, operators izmanto Komisijas izstrādāto labāko pieejamo tehnisko paņēmienu vadlīniju dokumentu vai informāciju par labākajiem pieejamiem tehniskajiem paņēmieniem, kuru publicējušas starptautiskās organizācijas.

(4) Ja normatīvajos aktos noteikti stingrāki vides kvalitātes normatīvi, nekā ar labākajiem pieejamajiem tehniskajiem paņēmieniem saistītie emisiju līmeņi vai robežvērtības, atļaujā A kategorijas piesārņojošai darbībai ietver tādas prasības, kādas jāievēro, lai sasniegtu attiecīgos vides kvalitātes normatīvus.

**24. pants. Atkāpes no emisiju līmeņiem, kas saistīti ar labākajiem pieejamajiem tehniskajiem paņēmieniem**

(1) Dienests A kategorijas piesārņojošām darbībām var piešķirt atkāpes no ar labākajiem pieejamiem tehniskajiem paņēmieniem saistītā emisijas līmeņa. Atkāpes piešķir, ja operators, pamatojoties uz normatīvajos aktos noteikto vides kvalitātes normatīvu, kā arī objekta ģeogrāfisko izvietojumu un tehnisko raksturojumu, pierāda, ka minēto emisiju līmeņu piemērošana rada nesamērīgi augstas izmaksas salīdzinājumā ar vides apdraudējumu. Atkāpes rezultātā piemērotās emisiju robežvērtības nedrīkst pārsniegt objektu radīto emisiju robežvērtības, kas noteiktas noteiktām nozarēm vai piesārņojuma veidiem. Atkāpes piešķir Dienests vienu reizi uz noteiktu laika posmu. Dienests reizi gadā izvērtē piešķirtās atkāpes un to turpmāko pamatotību.

(2) Ja A kategorijas objektu izmanto jaunu tehnisko paņēmienu (tehniskais paņēmiens, kas, ieviests ražošanā, var nodrošināt augstāku vispārējo vides aizsardzības līmeni vai vismaz tādu pašu vides aizsardzības līmeni un lielākus izmaksu ietaupījumus nekā pašreizējie labākie pieejamie tehniskie paņēmieni), produktu vai ražošanas procesu pētīšanai, izstrādei vai pārbaudei, Dienests var atļaujā noteikt pārejas periodu labāko pieejamo tehnisko paņēmienu un ar tiem saistīto emisijas līmeņu piemērošanai uz laiku, kas nepārsniedz deviņus mēnešus. Pēc noteiktā pārejas perioda operators nodrošina, ka šāda objekta radītā emisija atbilst ar labākajiem pieejamiem tehniskajiem paņēmieniem saistītajam emisijas līmenim. Ja emisija neatbilst ar labākajiem pieejamajiem tehniskajiem paņēmieniem saistītajam emisijas līmenim, tad operators pārtrauc jaunu tehnisko paņēmienu, produktu vai ražošanas procesu pētīšanu, izstrādi un pārbaudi.

**25. pants. Piesārņojošas darbības augsnes un pazemes ūdeņu pamata stāvokļa raksturojums**

(1) Lai objekta darbība nepasliktinātu augsnes un pazemes ūdeņu stāvokli, operatoram pirms darbības uzsākšanas, būtiskām izmaiņām vai grozījumiem atļaujā, ir jāizstrādā augsnes un pazemes ūdeņu pamata stāvokļa raksturojums un jāiesniedz Dienestā, ja ir paredzēta tādu bīstamu ķīmisko vielu lietošana, ražošana vai emisija, kas var ietekmēt augsnes un pazemes ūdeņu stāvokli. Augsnes un pazemes ūdeņu pamata stāvokļa raksturojums ietver informāciju par bīstamo ķīmisko vielu piesārņojumu augsnē un pazemes ūdeņos objekta teritorijā.

(2) Operators augsnes un pazemes ūdeņu pamata stāvokļa raksturojumu izstrādā A kategorijas piesārņojošām darbībām un Ministru kabineta noteiktajos gadījumos arī B kategorijas piesārņojošām darbībām.

(3) Augsnes un pazemes ūdeņu pamata stāvokļa raksturojuma izstrāde nav nepieciešama A kategorijas darbībām, kurām augsnes un pazemes ūdeņu kvalitātes izvērtējums veikts ietekmes uz vidi novērtējuma laikā, ja iesniegums A kategorijas atļaujas saņemšanai iesniegts ne vēlāk kā trīs gadus pēc tam, kad saņemts atzinums par ietekmes uz vidi novērtējumu.

(4) Ministru kabinets nosaka augsnes un pazemes ūdeņu pamata stāvokļa raksturojuma saturu, izstrādes posmus, izstrādes un iesniegšanas kārtību.

**26. pants. A kategorijas piesārņojošas darbības un pārrobežu ietekme**

(1) Ja iesniegumā par atļaujas izdošanu A kategorijas piesārņojošai darbībai sniegtā informācija liecina, ka piesārņojošai darbībai iespējama pārrobežu ietekme vai attiecīgā valsts pieprasa informāciju par šo darbību, Dienests par to informē operatoru, attiecīgo pašvaldību un Vides pārraudzības valsts biroju (turpmāk - Biroju.

(2) Ja A kategorijas darbību realizē ārpus Latvijas teritorijas un tai var būt pārrobežu ietekme uz Latvijas teritoriju un ir saņemts paziņojums no attiecīgās valsts, Birojs nodrošina sabiedrības un iesaistīto institūciju informēšanu.

(3) Ministru kabinets nosaka informācijas saturu, informācijas sniegšanas termiņus, atbildīgās institūcijas, informācijas aprites kārtību starp atbildīgajām institūcijām un sabiedrību.

**27. pants. Objekta darbības pilnīga izbeigšana**

(1) Pirms objekta darbības pilnīgas izbeigšanas operatoram ir pienākums sakārtot vietu, kurā veikta piesārņojošā darbība.

(2) Operators ne vēlāk kā 30 dienas pirms darbības pilnīgas izbeigšanas iesniedz Dienestā iesniegumu par pasākumiem objekta darbības vietas sakārtošanai.

(3) Kad objekta darbības vieta sakārtota Dienests atceļ operatoram izdoto atļauju un ievieto savā tīmekļvietnē informāciju par objekta vietas sakārtošanu.

(4) Ja atļauja paredz izstrādāt pazemes ūdeņu un augsnes pamata stāvokļa raksturojumu, operators pirms darbības izbeigšanas iesniedz Dienestā arī augsnes un pazemes ūdeņu gala stāvokļa raksturojumu. Ministru kabinets nosaka gala stāvokļa raksturojuma saturu.

(5) Ja salīdzinājumā ar pazemes ūdeņu un augsnes pamata stāvokļa raksturojumu gala stāvokļa raksturojumā norādītais augsnes un pazemes ūdeņu piesārņojums ir būtisks, kā arī rada apdraudējumu cilvēku veselībai un videi, Dienests uzdod operatoram veikt nepieciešamos pasākumus augsnes un pazemes ūdeņu pamata stāvokļa atjaunošanai.

(6) Dienests savā tīmekļvietnē ievieto informāciju par A kategorijas piesārņojošo darbību operatora veiktajiem pasākumiem teritorijas sakārtošanai atbilstošā stāvoklī.

**28. pants. Objekta darbības vai atļaujas apturēšana**

(1) Operatora pienākums ir pilnībā vai daļēji apturēt objekta darbību, ja tiek konstatēts, ka faktiskais objekta radītais piesārņojums būtiski pārsniedz pirms atļaujas saņemšanas novērtēto un prognozēto objekta radīto emisiju apjomu vai cita veida piesārņojumu.

(2) Dienests pieņem lēmumu par objekta darbības apturēšanu, ja nav saņemta nepieciešamā A vai B kategorijas piesārņojošas darbības atļauja vai nav reģistrēta C kategorijas piesārņojošā darbība. Objekta darbību neaptur, ja A vai B kategorijas piesārņojošas darbības atļauja apturēta apstrīdēšanas procedūras ietvaros.

(3) Ja operators nepilda objekta darbības apturēšanas pienākumu, Dienests aptur atļaujas vai C reģistrācijas darbību, ja iestājas viens vai vairāki šādi nosacījumi:

1) operatora prettiesiskas rīcības dēļ objekts ir radījis vai var radīt vides piesārņojumu, kas nodara vai var nodarīt būtisku kaitējumu videi vai cilvēku veselībai,

2) operators objekta darbībā atkārtoti pieļauj vides aizsardzības normatīvo aktu pārkāpumus vai nepilda Valsts vides dienesta administratīvajos aktos noteiktās prasības.

(4) Dienesta lēmums par atļaujas vai C reģistrācijas apturēšanu stājas spēkā nekavējoties un nav pārsūdzams.

(5) Dienests nepieņem lēmumu par atļaujas vai C reģistrācijas apturēšanu, ja objekta vai tā daļas apturēšana var nodarīt videi, cilvēku veselībai vai dzīvnieku labturībai lielāku kaitējumu nekā objekta radītais piesārņojums.

(6) Ministru kabinets nosaka kārtību, prasības un nosacījumus objekta vai tā daļas vai atļaujas vai C reģistrācijas darbības apturēšanai un par apturēšanu atbildīgās institūcijas.

**29. pants. Objekta darbības atjaunošana**

(1) Operators iesniedz Dienestam iesniegumu par lēmumā par objekta vai tā daļas darbības apturēšanu identificēto pārkāpumu novēršanu.

(2) Dienests piecu darbdienu laikā pārbauda lēmumā par objekta darbības apturēšanu norādīto pārkāpumu novēršanu un doto uzdevumu izpildi. Dienesta ģenerāldirektors pieņem lēmumu par objekta darbības pilnīgu vai daļēju atjaunošanu vai atteikumu atjaunot objekta darbību.

**30. pants. Uz atsevišķām piesārņojošām darbībām attiecināmās vides prasības**

Ministru kabinets nosaka:

1) noteikumus par azbesta un azbesta izstrādājumu ražošanas radīto vides piesārņojumu;

2) vides aizsardzības prasības degvielas uzpildes stacijām, naftas bāzēm un pārvietojamām cisternām;

3) prasības par gaisu piesārņojošo vielu emisiju ierobežošanu no sadedzināšanas iekārtām, tai skaitā, emisijas robežvērtības, kas jāievēro šīm iekārtām;

4) prasības par gaistošo organisko savienojumu emisiju ierobežošanu no iekārtām, kurās noteiktos apjomos izmanto organiskos šķīdinātājus, kā arī, emisijas robežvērtības, kas jāievēro šīm iekārtām;

5) prasības titāna dioksīda ražošanas iekārtu radīto emisiju ierobežošanai, kontrolei un monitoringam;

6) smaku un gaisa piesārņojuma ierobežošanas prasības ostu termināļiem;

7) vides aizsardzības prasības dzīvnieku novietnēm;

8) vides aizsardzības prasības kokzāģētavām, kokapstrādes iekārtām un koksnes ķīmiskai aizsardzībai;

9) vides prasības mehānisko transportlīdzekļu remontdarbnīcu un automazgātavu izveidei un darbībai.

**31. pants. Vides trokšņa pārvaldība**

(1) Ministru kabinets nosaka tās aglomerāciju teritorijas, autoceļus, dzelzceļa līnijas, lidostas, kurām pašvaldība vai transporta objekta pārvaldītājs nodrošina vides trokšņa stratēģisko karšu izstrādi, rīcības plānu vides trokšņa pārvaldībai izstrādi un īstenošanu.

(2) Ministru kabinets nosaka kārtību un termiņus, kādā izstrādā vides trokšņa stratēģiskās kartes un rīcības plānus vides trokšņa pārvaldībai.

(3) Ministru kabinets nosaka vides trokšņa robežlielumus un to pārvaldības kārtību, kas ietver kontroles kārtību, vides trokšņa novērtēšanas un tā radīto kaitīgo seku novērtēšanas metodes.

**32.pants. Smaku ierobežošana**

(1) Ministru kabinets nosaka prasības traucējošo smaku ierobežošanai, traucējošu smaku kontroles kārtību un šo smaku noteikšanas metodes.

(2) Lai ierobežotu dažādu darbību radīto smaku izplatīšanos un to radītos traucējumus pilsētas iedzīvotājiem, pašvaldība var izdot saistošos noteikumus, kas noteiktās teritorijās nosaka stingrāku smaku robežlielumu un stingrākas prasības traucējošo smaku ierobežošana kā to noteicis Ministru kabinets.

**V nodaļa**

**Apstrīdēšana**

**33. pants. Administratīvā akta, iestādes faktiskās rīcības apstrīdēšana**

(1) Dienesta izsniegto atļauju A vai B kategorijas piesārņojošu darbību veikšanai operators vai privātpersona var apstrīdēt Birojā mēneša laikā no lēmuma spēkā stāšanās dienas.

(2) Ikviena persona var vērsties ar iesniegumu Birojā arī tad, ja netiek ievērotas normatīvajos aktos noteiktās prasības attiecībā uz sabiedrības līdzdalības tiesībām atļaujas izsniegšanas procesā. Iesniegumu var iesniegt visā atļaujas izsniegšanas procesa laikā vai mēneša laikā no Dienesta lēmuma spēkā stāšanās dienas.

(3) Privātpersonai pastāvot aizdomām, ka tāda piesārņojoša darbība, kurai izsniegta A vai B kategorijas piesārņojošas darbības atļauja, var būtiski negatīvi ietekmēt vidi vai cilvēka veselību, ir tiesības apstrīdēt šo atļauju Birojā jebkurā laikā. Lēmuma apstrīdēšana neaptur atļaujas darbību.

(4) Ja lēmums tiek apstrīdēts Birojā šā panta pirmajā un otrajā daļā noteiktajā termiņā, apstrīdētās atļaujas darbība tiek apturēta līdz iesnieguma izskatīšanai. Ja atļaujas darbības apturēšana var radīt būtisku negatīvu ietekmi uz vidi, Birojs pieņem lēmumu neapturēt atļaujas darbību.

(5) Dienesta izsniegtos atļaujas grozījumus A vai B kategorijas piesārņojošu darbību veikšanai operators vai privātpersona var apstrīdēt Birojā mēneša laikā no lēmuma spēkā stāšanās dienas. Šajā gadījumā atļaujas darbība netiek apturēta.

(6) Dienesta atteikumu izsniegt atļauju vai atļaujas grozījumus operators var apstrīdēt Birojā mēneša laikā no lēmuma spēkā stāšanās dienas.

(7) Lēmumu par saistošu ierobežojošo nosacījumu noteikšanu piesārņojošai darbībai, objekta vai tā daļas darbības apturēšanu, objekta darbības daļēju atjaunošanu vai atteikumu atjaunot objekta darbību var apstrīdēt Birojā mēneša laikā pēc tā spēkā stāšanās. Lēmuma apstrīdēšana neaptur tā darbību.

**34. pants. Vides pārraudzības valsts biroja pieņemtie lēmumi**

(1) Ja Birojs secina, ka saskaņā ar izsniegto A vai B kategorijas atļauju iespējams veikt tādu piesārņojošu darbību, kas var būtiski negatīvi ietekmēt cilvēku veselību vai vidi, vai atļaujā nav ņemtas vērā šā likuma un citu normatīvo aktu prasības, tas pieņem lēmumu atcelt Dienesta izsniegto atļauju vai atcelt atļauju daļā vai uzdod Dienestam mainīt daļu no atļaujas, papildināt atļauju vai izsniegt satura ziņā citu atļauju.

(2) Sabiedrības līdzdalības tiesību pārkāpuma gadījumā Birojs uzdod noteiktā termiņā novērst pārkāpumu un līdz pārkāpuma novēršanai aptur Dienesta atļaujas izsniegšanas procesu vai, ja atļauja jau izsniegta, lemj par nepieciešamību to atcelt vai apturēt līdz pārkāpuma novēršanai un nosūta savu lēmumu iesniedzējam, operatoram un Dienestam.

(3) Biroja pieņemto lēmumu var pārsūdzēt tiesā Administratīvā procesa likumā noteiktajā kārtībā. Pieteikums tiesai neaptur administratīvā akta darbību.

**VI nodaļa**

**Administratīvie pārkāpumi piesārņojuma jomā un kompetence administratīvo pārkāpumu procesā**

**35. pants. Administratīvā atbildība vides trokšņa jomā**

Par pieļaujamā vides trokšņa robežlieluma pārsniegšanu piemēro brīdinājumu vai naudas sodu fiziskajai personai no sešām līdz septiņdesmit naudas soda vienībām, bet juridiskajai personai — no četrpadsmit līdz simt četrdesmit naudas soda vienībām.

**36. pants. Administratīvā atbildība par neziņošanu par avāriju vai avārijas draudiem, veicot piesārņojošu darbību**

Par neziņošanu par avāriju vai avārijas draudiem, veicot piesārņojošu darbību, piemēro naudas sodu fiziskajai personai no divdesmit astoņām līdz astoņdesmit sešām naudas soda vienībām, bet juridiskajai personai — no septiņdesmit līdz simt četrdesmit naudas soda vienībām.

**37. pants. Administratīvā atbildība vides piesārņošanas jomā**

Par vides piesārņošanu piemēro brīdinājumu vai naudas sodu fiziskajai personai no četrpadsmit līdz simt četrdesmit naudas soda vienībām, bet juridiskajai personai — no septiņdesmit līdz piecsimt astoņdesmit naudas soda vienībām.

**38. pants. Administratīvā atbildība piesārņojošu darbību jomā**

(1) Par C kategorijas piesārņojošas darbības veikšanu bez paziņošanas piemēro brīdinājumu vai naudas sodu fiziskajai personai no desmit līdz četrdesmit naudas soda vienībām, bet juridiskajai personai — no četrpadsmit līdz septiņdesmit naudas soda vienībām.

(2) Par C kategorijas piesārņojošas darbības veikšanu, neievērojot normatīvajos aktos noteiktās prasības, piemēro brīdinājumu vai naudas sodu fiziskajai personai no sešām līdz septiņdesmit naudas soda vienībām, bet juridiskajai personai — no četrpadsmit līdz divsimt astoņdesmit naudas soda vienībām.

(3) Par B kategorijas piesārņojošas darbības veikšanu, neievērojot prasības piesārņojuma novēršanai vai samazināšanai vai piesārņojošas darbības monitoringa veikšanai, piemēro brīdinājumu vai naudas sodu fiziskajai personai no divdesmit astoņām līdz septiņdesmit naudas soda vienībām, bet juridiskajai personai — no piecdesmit sešām līdz divsimt astoņdesmit naudas soda vienībām

(4) Par A kategorijas piesārņojošas darbības veikšanu, neievērojot prasības piesārņojuma novēršanai vai samazināšanai vai piesārņojošas darbības monitoringa veikšanai, piemēro naudas sodu fiziskajai personai no piecdesmit sešām līdz simt divdesmit astoņām naudas soda vienībām, bet juridiskajai personai — no simt četrpadsmit līdz četrsimt divdesmit naudas soda vienībām.

(5) Par B kategorijas piesārņojošas darbības veikšanu bez atļaujas piemēro naudas sodu fiziskajai personai no četrdesmit divām līdz astoņdesmit sešām naudas soda vienībām, bet juridiskajai personai — no simt līdz piecsimt astoņdesmit naudas soda vienībām.

(6) Par A kategorijas piesārņojošas darbības veikšanu bez atļaujas piemēro naudas sodu fiziskajai personai no septiņdesmit līdz simt četrdesmit naudas soda vienībām, bet juridiskajai personai — no simt četrdesmit līdz astoņsimt sešdesmit naudas soda vienībām.

**39. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 35. pantā minētajiem pārkāpumiem veic Veselības inspekcija.

(2) Administratīvā pārkāpuma procesu par šā likuma 35., 36., 37. un 38. pantos minētajiem pārkāpumiem veic Dienests.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2010.gada 24.novembra direktīvas [2010/75/ES](http://eur-lex.europa.eu/eli/dir/2010/75/oj/?locale=LV) par rūpnieciskajām emisijām (piesārņojuma integrēta novēršana un kontrole) (pārstrādāta versija) (Dokuments attiecas uz EEZ);

2) Eiropas Parlamenta un Padomes 2008.gada 19.novembra direktīvas [2008/98/EK](http://eur-lex.europa.eu/eli/dir/2008/98/oj/?locale=LV) par atkritumiem un par dažu direktīvu atcelšanu (Dokuments attiecas uz EEZ).

Vides aizsardzības un reģionālās attīstības ministrs A.T.Plešs

Vīza:

Valsts sekretārs Edvīns Balševics